## Emergències demana evitar els desplaçaments i mantindre l’alerta a causa de la persistència i intensitat de l’episodi de pluges i tempestes

*** Des que va començar l’episodi de precipitacions s’han gestionat en el telèfon d’emergències 1·1·2 un total de 392 incidents
* El Centre de Coordinació d’Emergències emet un nou avís especial als municipis perquè extremen les precaucions**

El conseller d’Emergències i Interior, Juan Carlos Valderrama, ha presidit este dissabte en el Centre de Coordinació d’Emergències una nova reunió de coordinació amb els organismes i agències amb competències en emergències i seguretat, amb l’objectiu de fer un seguiment dels efectes de la dana Alice en la Comunitat Valenciana, i adoptar les mesures oportunes donada la situació actual de pluges i tempestes persistents i intenses.

En finalitzar la reunió, Valderrama ha informat que el temporal de la passada nit ha evolucionat descarregant pluges persistents i en algun moment torrencials que s’han concentrat en les comarques del Baix Segura, la Marina Alta, la Safor, la Plana Baixa, la Ribera Alta i Baixa i l’Horta Nord, i en els municipis d’Almussafes i Alginet.

El conseller d’Emergències i Interior ha destacat que durant la passada matinada “hem tingut una situació preocupant que ens ha portat a establir la situació 1 del Pla especial davant del risc d’inundacions a Pilar de la Horadada, a on s’ha desbordat una rambla a causa de la pluja torrencial i s’ha hagut de desallotjar unes 60 persones de diverses pedanies que han tornat a primera hora d’este matí als seus domicilis”.

Juan Carlos Valderrama ha informat que “des del Centre de Coordinació d’Emergències s’ha emés este matí un avís especial en el qual s’insistix en la persistència i torrencialitat d’un temporal que està produint, en moments determinats, acumulacions de precipitacions que poden dificultar la posterior evacuació d’aigües”.

En este sentit, Valderrama ha instat els municipis que, si és necessari, “tallen barrancs i llits, encara que estiguen secs, perquè es pot produir alguna avinguda”, i també els ha recordat que “continuen traslladant a la ciutadania la conveniència que no utilitzar els seus vehicles, ni fer desplaçaments per carretera, si no és un cas d’extrema necessitat”.

El titular d’Emergències i Interior ha informat que des que va començar l’episodi de pluges s’han gestionat en el telèfon d’emergències 1·1·2 un total de 392 incidents que, desglossats per províncies es traduïxen en 222 en la província d’Alacant; 160 a València i 10 a Castelló.

Valderrama ha declarat que “es mantindrà el dispositiu preventiu al Baix Segura a causa de la incertesa d’un episodi caracteritzat per pluges torrencials i persistents, al mateix temps que continuem atents amb efectius específics en la zona 0 de la dana a on, a causa dels acumulats, s’estan registrant problemes en el clavegueram”.

El conseller d’Emergències i Interior ha indicat que “la millor defensa és l’autoprotecció”, i ha insistit en la importància “d’adoptar mesures de precaució per part de la ciutadania enfocades a evitar els desplaçaments, no creuar barrancs que estiguen secs ja que es poden vore atrapats per un llit sobrevingut i no aparcar en estes zones, a més d’informar-se en l’app i xarxes socials oficials de l’1·1·2”.

Fecha: 11/10/2025